**ΘΕΜΑ: «Εκδηλώσεις και εκπαιδευτικές δραστηριότητες για την Ημέρα Μνήμης του Ολοκαυτώματος - 27 Ιανουαρίου».**

Στην 20η Σύνοδο της Μόνιμης Διάσκεψης των Υπουργών Παιδείας του Συμβουλίου της Ευρώπης που πραγματοποιήθηκε στις 15-17 Οκτωβρίου 2000 στην Κρακοβία, υιοθετήθηκε η πρόταση για τη θεσμοθέτηση Ημέρας για τη Μνήμη του Ολοκαυτώματος και την πρόληψη των εγκλημάτων κατά της ανθρωπότητας στα σχολεία (άρθρο 9 της Διακήρυξης των Υπουργών Παιδείας).

Η Ελληνική Βουλή με το νόμο 3218/2004 (ΦΕΚ Α’ 12) καθιέρωσε την 27η Ιανουαρίου ως ημέρα μνήμης των Ελλήνων Εβραίων μαρτύρων και ηρώων του Ολοκαυτώματος.

Στο πλαίσιο αυτό, καλούνται οι σχολικές μονάδες την Δευτέρα 27 Ιανουαρίου 2020 να αφιερώσουν δύο (2) διδακτικές ώρες σε εκδηλώσεις και εκπαιδευτικές δραστηριότητες για την προαναφερόμενη Ημέρα Μνήμης.

Προτεινόμενο θέμα είναι «Το Ολοκαύτωμα και οι Έλληνες Εβραίοι»

Σκοπός των εκδηλώσεων και των εκπαιδευτικών δραστηριοτήτων είναι η ενημέρωση των μαθητών για το Ολοκαύτωμα. Οι δραστηριότητες που θα πραγματοποιηθούν μπορούν να περιλαμβάνουν διαλογικές συζητήσεις, εκθέσεις, προβολή ταινιών ή συναφούς εκπαιδευτικού υλικού, ανάγνωση κειμένων και εργασιών.

Ο Σύλλογος Διδασκόντων του σχολείου μας αποφάσισε να αφιερώσει δύο διδακτικές ώρες στην ευαισθητοποίηση των μαθητών του σχολείου μας με την προβολή τμήματος της εργασίας της φιλολόγου κ. Μποτωνάκη Νίκης , που αφορά στους Ρωμανιώτες Εβραίους και το βίαιο εκτοπισμό τους από την πόλη των Ιωαννίνων.

Με την ευγενική παραχώρηση της Κ. Μποτωνάκη και τη φιλότιμη προσπάθεια των μαθητών που παρουσίασαν το πλούσιο σε πληροφορίες, ιστορικά ντοκουμέντα και αντικειμενικότητα κατατρεγμό των Ρωμανιωτών Εβραίων, πιστεύουμε ότι οι μαθητές μας σχημάτισαν μια πιο ολοκληρωμένη εικόνα του ασχημάτιστου – είναι αλήθεια – παζλ που έχουν στο μυαλό τους όσον αφορά το Ολοκαύτωμα των Εβραίων.